"Éyə Ǹtondôbə a kɔ́bɔ̄ nâ: é mod ósə a yi lígī é tísɔn nyí a yi wú ókəŋ bítá, zie, mbada mənye; hədá é mod a yi kwí á ńsəŋ a və̄ nyémēn á Bəkaldéan, a yi nyiŋ, a tɔbɔ́ miǹtag nâ ǎ kōdē tə́ tɔ hə enyiŋ dzíé. 3Ǹtondôbə a kɔ́bɔ̄ nâ: é tísɔn nyí yayi və̂ban á mɔ́ miǹkunda mí ńkúkúmá yǎ Babilón, təge səlan, ńdɔ̄ fə̄ myáyi dzɔ nɔŋ !" 4Ńdɔ bədzóe bə́ ngádzó ai ǹkúkúmá naa: «É mod nyɔ́ a yəan ai awú; mod te a dzə́ŋ naa, é bod bə́sə̄ bə́ ngálígi á dzāl étē vā, á bə́ nə́ dzǎm lúmǎn bītá, bə́ man ku sɔ́m, tɔ ǹgúmā ńnam óbēn, éyɔŋ a kɔ́bɔ ai bɔ́ ákyāí ńkɔ́bɔ̄ dí; á ḿfaŋ bə́bə́lá, mod te ǎ dzə̄ŋ kig mvɔí ású ńnam, a dzə́ŋ hə amalá.» 5Ǹkúkúmá Sédésias nyé nâ: «Sə mínā bə́bēn mī bə̄lə́ nyé a ? Ǹkúkúmá á nə mína dzǎm təb dzé ? » 6Ńdɔ̄ bə́ ngábi Yeremías, bə́ wōā nyē á é mod ebé yǎ Malkiya a ngáfág á ńsəŋ ndâ mim̀bog; bə́ ngásuu nyé ébē étē mū ai miǹkǒl; ébē étē mū, təge ai atáŋ ándím, və m̀bɔdɔg m̀bɔdɔg, ńdɔ Yeremías a ngásus á ḿbɔdɔg étē mū. 7Ébed Mélek, mǎn Núbian m̀bɔ́g yǎ bəbɔ bísíé yā ndá ǹkúkúmá á ngāwóg naa bə́ wōá Yeremías ébe məndím ǹkúkúmá nyé a tsígi mədzó á ḿbɛ̄ Benyamín. 8Ńdɔ Ébed Mélek, a ngákódō á dzāl ńkúkúma, a kə́ yén ńkūkúmá. 9Nyé ai nyé nâ: «Ǎ ńtī ǹkúkúmá, é bod bá bə́ bɔ̄ profɛ́d Yeremías abé éyə̄gan, amú bə́ nɔ̄ŋ nyē bə́ wōá á mod ebé: a yi hḿ wú zie ébē wē, amú bə̄ḿbāŋála bə́ sə́ kig fə tɔ á tísɔn.» 10Abǒg te ǹkúkúmá ā zu béndē Ébed Mélek, mǎn Étió­pia[1], nyé nâ: «Nɔŋɔ́ bod məwóm mə́lɛ́, ó kə kúlī profɛ́d Yeremías á ébē, ǹtíé á ngə̄lə́ təge wú” 11Ńdɔ Ébed ­Mélek a ngánɔŋ é bod bá, a nyián á ndá ǹkúkúmá, étun ekələ́ biwɔ́man yā ndá kúm; ńdɔ a ngánɔŋ miǹtu biyé bí tɔ̄á ńyabán, a mǎn tindi á ńkɔ̌l, ńdɔ a ngáwoa Yeremías ébē á sī. 12Mǎn Núbian, Ébed Mélek nyé ai Yeremías nâ: "Nɔŋɔ́ míńtu biyé mīlí, ó tīndí myá á mvaabán á miǹkɔ̌l á sī". Ńdɔ Yeremías a ngábɔ nálā.